钦定古今图书集成/明伦汇编/氏族典/第027卷 > 《廖用贤尚友录》 > 熊安生
## 钦定古今图书集成/明伦汇编/氏族典/第027卷 > 《廖用贤尚友录》 > 熊安生

按《周书熊安生传》，“安生，字植之，长乐阜城人也。少好
学，励精不倦，博通五经，以《三礼》教授，弟子自远方至
者千馀人。齐河清中，阳休之特奏为国子博士。时朝
廷既行《周礼》，公卿以下多习其业，有宿疑礩滞者数
十条，皆莫能详辨。天和三年，齐请通好，兵部尹公正
使焉。与齐人语及《周礼》，齐人不能对。乃令安生至宾”
馆与公正言。公正具问所疑，安生皆为一一演说，咸
究其根本，公正深所嗟服，还具言之于高祖，高祖大
钦迟之。及高祖入邺，安生遽令扫门。家人怪而问之，
安生曰：“周帝重道尊儒，必将见我矣。”俄而高祖幸其
第，诏不听拜，亲执其手，引与同坐。赐帛三百匹，米三
百石，宅一区，并赐象笏及九环金带，自馀什物称是。
又诏所司给安车驷马，随驾入朝，并敕所在供给。至
京，敕令于大乘佛寺参议五礼。宣政元年，拜露门学
博士、下大夫。其时年已八十馀，寻致仕，卒于家。所撰
《周礼义疏》二十卷，《礼记义疏》四十卷，《孝经义疏》一卷，
并行于世。